b'\n_START_ARTICLE_\nVaison-la-Romaine\n_START_SECTION_\nUprava\n_START_PARAGRAPH_\nVaison-la-Romaine je sede\xc5\xbe istoimenskega kantona, v katerega so poleg njegove vklju\xc4\x8dene \xc5\xa1e ob\xc4\x8dine Buisson, Cairanne, Crestet, Faucon, Puym\xc3\xa9ras, Rasteau, Roaix, Saint-Marcellin-l\xc3\xa8s-Vaison, Saint-Romain-en-Viennois, Saint-Roman-de-Malegarde, S\xc3\xa9guret in Villedieu s 13.302 prebivalcema._NEWLINE_Kanton Vaison-la-Romaine je sestavni del okro\xc5\xbeja Carpentras.\n_START_SECTION_\nZgodovina\n_START_PARAGRAPH_\nObmo\xc4\x8dje Vaisona je bilo poseljeno \xc5\xbee v bronasti dobi. Ob koncu 4. stoletja pred na\xc5\xa1im \xc5\xa1tetjem je naselbina Vasio Vocontiorum postala sede\xc5\xbe galskega plemena Vocontii, ki so obdr\xc5\xbeali delno avtonomijo tudi po rimski osvojitvi Galije (125 - 118 pr. n. \xc5\xa1t.), v tem \xc4\x8dasu je kraj postal eno najbogatej\xc5\xa1ih mest Gallie Narbonensis, s \xc5\xa1tevilnimi plo\xc4\x8dniki, posejanimi z mozaiki, na skalnatem pobo\xc4\x8dju je dobilo rimsko gledali\xc5\xa1\xc4\x8de, verjetno zgrajeno za \xc4\x8dasa cesarja Tiberija (42 pr. n. \xc5\xa1t. - 37 n. \xc5\xa1t.), \xc4\x8digar kip je bil najden na vidnem mestu na tem prostoru. V 3. stoletju je postal tudi sede\xc5\xbe \xc5\xa1kofije._NEWLINE_Po propadu Zahodnorimskega cesarstva je obmo\xc4\x8dje prehajalo iz rok v roke \xc5\xa1tevilnim vojskam, od Burgundov preko Ostrogotov (527) do Frankov pod Klotarjem I. (545), kasneje pripadlo Provansi._NEWLINE_V 12. stoletju je izbruhnil spor med grofi Provanse, ki so pod Rajmondom VI. Toulou\xc5\xa1kim v tem \xc4\x8dasu utrjevali svoj, tako imenovani "zgornji" del mesta, in \xc5\xa1kofi Vaisona, ki so imeli v oblasti svoj spodnji del mesta. Kon\xc4\x8dal se je s sporazumom v letu 1251, ki ga je uspel dose\xc4\x8di bodo\xc4\x8di pape\xc5\xbe Klemen IV.. Od 14. stoletja pa vse do francoske revolucije je pripadal grofiji Venaissin, delu ozemlja Pape\xc5\xa1ke dr\xc5\xbeave.'